3. การประกอบธุรกิจของแต่ละสายการผลิต

1.  ลักษณะผลิตภัณฑ์หรือบริการ

บริษัทดำเนินการให้บริการบำบัดและกำจัดของเสียและกากอุตสาหกรรมแบบที่เป็นอันตราย
และไม่เป็นอันตราย รวมถึงน้ำเสียเคมีและน้ำเสียชีวะภาพ
ซึ่งบริษัทจะทำการจัดเก็บกากอุตสาหกรรมจากโรงงานลูกค้า และทำการขนส่งเพื่อนำไปบำบัด ณ
ศูนย์บำบัดกากอุตสาหกรรม จังหวัดสระแก้ว

ศูนย์บำบัดของเสียและกากอุตสาหกรรมจังหวัดสระแก้วมีพื้นที่สำหรับการฝังกลบแบบธรรมดาและแบบเฉพาะรวมทั้งหมด
233 ไร่ (เฉพาะหลุมฝังกลบ) ซึ่งสามารถรองรับการให้บริการได้ประมาณ 24-30 ปี และในปี
2547 บริษัทได้ซื้อที่ดินเพิ่มเติมอีก 503 ไร่ รอบที่ดินเดิม
เพื่อรองรับเป็นหลุมฝังกลบเพิ่มเติมในอนาคต และเป็นพื้นที่กันชน (Buffer Zone)
สำหรับป้องกันชุมชนขยับตัวเข้าใกล้พื้นที่โครงการ กรรมวิธีการบำบัดของเสียและกากอุตสาหกรรม
สามารถแบ่งได้ตามประเภทของกากอุตสาหกรรมและน้ำเสียดังนี้

1.  การบำบัดของเสียอุตสาหกรรมแบบที่เป็นอันตราย
    จะเริ่มจากการนำตัวอย่างของเสียที่บริษัทได้รับจากลูกค้าวิเคราะห์อย่างละเอียดในห้องปฏิบัติการทดลอง
    เพื่อทำการกำหนดราคาค่าบริการแก่ลูกค้าในอนาคต (Pre-Acceptance Test)
    ต่อไปเมื่อการรับกากอุตสาหกรรมจากลูกค้าจริง
    บริษัทจะนำกากอุตสาหกรรมที่ได้รับในแต่ละงวดไปวิเคราะห์เปรียบเทียบกับตัวอย่างของเสียที่บริษัทได้รับเมื่อมีการกำหนดราคา
    (Fingerprint Test) หากกากที่ได้รับตรงกับกากที่บริษัทนำเสนอราคา
    บริษัทจะจัดเตรียมกรรมวิธีการบำบัด (Recipe) ให้เหมาะสม
    จากนั้นของเสียอันตรายจะเข้าสู่ระบบปรับเสถียรภาพและการทำให้เป็นของแข็ง
    (Stabilization and Solidification)
    โดยใช้ปูนขาวและปูนซีเมนต์เป็นส่วนประกอบหลัก เมื่อการปรับเสถียรภาพเสร็จสิ้นลง
    กากอุตสาหกรรมที่กลายเป็นของแข็งจะถูกนำไปฝังกลบในหลุมฝังกลบเฉพาะ (Secured
    Landfill)

ตัวอย่างกากอุตสาหกรรมแบบที่เป็นอันตรายมีดังนี้ เศษชิ้นส่วนอุปกรณ์อิเล็กทรอนิกส์ กากตะกอนสีย้อมผ้า และภาชนะใส่สารเคมีมีพิษ

2.  การบำบัดของเสียอุตสาหกรรมแบบที่ไม่เป็นอันตราย ก็ต้องผ่านการทำวิเคราะห์แบบ
    Pre-Acceptance Test และ Fingerprint Test
    เช่นเดียวกับกากอุตสาหกรรมแบบที่เป็นอันตราย หากทางห้องปฏิบัติการทดลอง
    ได้ให้การรับรองว่า กากอุตสาหกรรมเป็นแบบที่ไม่เป็นอันตรายจริง ของเสียนั้นดังกล่าว
    จะถูกเข้าระบบฝังกลบและแบบธรรมดา (Sanitary Landfill)

  ตัวอย่างกากอุตสาหกรรมแบบที่ไม่เป็นอันตรายมีดังนี้ กากตะกอนน้ำเสีย เศษพลาสติก
  และเศษยาง

3.  การบำบัดน้ำเสียทางเคมีและทางชีวะภาพ
    ส่วนใหญ่เป็นการบำบัดน้ำเสียจากหลุมฝังกลบของบริษัท
    และรับบำบัดน้ำเสียโดยตรงให้ลูกค้าเป็นส่วนน้อย
    โดยบริษัทจะมีความสามารถในการบำบัดน้ำเสียรวม 500 ลูกบาศก์เมตร / วัน

นอกจากการบำบัดและกำจัดของเสียอุตสาหกรรมโดยวิธีฝังกลบซึ่งเป็นธุรกิจหลักของบริษัทแล้ว
บริษัทยังมีธุรกิจรองคือการดำเนินการจัดเก็บของเสียอุตสาหกรรมบางชนิด เพื่อนำไปกำจัด
โดยวิธีเผาในเตาเผาอุณหภูมิสูง เพื่อเป็นวัตถุดิบทดแทนของโรงงานปูนซีเมนต์ที่ลำปางและสระบุรี
ผ่านทางบริษัทย่อย คือ บริษัท เวสต์ เอ็กซ์เชนจ์ จำกัด อย่างไรก็ดี
มีกากน้อยชนิดที่สามารถนำไปเผาในเตาของโรงงานปูนซีเมนต์ได้
และการกำจัดกากด้วยวิธีนี้มีต้นทุนที่ค่อนข้างจะสูง
ดังนั้นบริษัทจะเลือกเฉพาะกากที่ได้รับจากลูกค้าที่อยู่ไกลจากศูนย์สระแก้วและอาจมีต้นทุนค่าขนส่งสูงไปกำจัดด้วยวิธีเผาในเตาของโรงงานปูนซีเมนต์ซึ่งอยู่ใกล้กับโรงงานของลูกค้า

ระบบขนส่ง

บริษัทได้จัดเตรียมทั้งรถที่ถูกออกแบบโดยเฉพาะของบริษัทและรถขนส่งรับจ้าง
ที่ผ่านมาตรฐานในการจัดเก็บกากอุตสาหกรรมจากลูกค้า ซึ่งเป็นรถบรรทุกติดระบบไฮโดรลิคจำนวน
10 คัน แบ่งออกเป็นรถยนต์ของบริษัทจำนวน 1 คัน และรถที่ทำสัญญาว่าจ้างระยะยาว
จากผู้ประกอบการขนส่งจำนวน 9 คัน บริษัทยังได้ว่าจ้างรถบรรทุกสิบล้ออีกประมาณ 80
คันจากผู้ประกอบการมากกว่า 10 ราย เพื่อรับขนส่งกากอุตสาหกรรมให้แก่บริษัท
ในการการคัดเลือกบริษัทขนส่งจากภายนอก
บริษัทใช้วิธีคัดเลือกจากบริษัทที่มีความน่าเชื่อถือและประสิทธิภาพในการดำเนินการสูงสุด
เพื่อให้เกิดความสมดุลในการบริหารขนส่ง

บริษัทได้เน้นถึงความปลอดภัยระหว่างการขนส่งเป็นสิ่งสำคัญ
บริษัทจึงได้มีการจัดอบรมในเรื่องขั้นตอนและการปฏิบัติงานอย่างปลอดภัยแก่พนักงานขับรถอย่างต่อเนื่อง
และพนักงานขับรถจะต้องได้รับใบอนุญาตประเภท 4 สำหรับการขับรถขนส่งสารเคมีอีกด้วย
นอกจากนี้ บริษัทยังได้เริ่มมีการติดตั้งเครื่องบันทึกการเดินทาง (กล่องดำ)
ในรถขนส่งทุกคันซึ่งคาดว่าจะเสร็จสิ้นภายในไตรมาส 2 ปี 2548
เพื่อใช้ในการบันทึกเส้นทางและความเร็ว
เพื่อเป็นการป้องกันเรื่องอุบัติเหตุในการขนส่งและมีนโยบายจะติดตั้งระบบ GPS (Global
Position System) เพื่อตรวจสอบตำแหน่งของรถขนส่งของรถในอนาคตอีกด้วย

ทีมฉุกเฉิน

เพื่อเป็นการเตรียมความพร้อมต่ออุบัติเหตุที่อาจจะเกิดขึ้นได้
บริษัทได้มีการจัดตั้งบุคลากรจากแผนกต่าง ๆ และอุปกรณ์ต่าง ๆ ให้มีความพร้อมและมีประสิทธิภาพ
โดยทีมฉุกเฉินจะมีความพร้อม เพื่อออกปฏิบัติตลอด 24 ชั่วโมง
ในการกู้ภัยและให้ความช่วยเหลืออุบัติเหตุที่มีการกระจายของสารเคมี (Chemical Spill)
นอกจากนั้นบริษัทยังมีเครือข่ายที่มีพนักงานที่ผ่านการอบรมการกู้ภัย
โดยบริษัทจะสามารถขอความช่วยเหลือฉุกเฉินในกรณีที่อุบัติเหตุเกิดขึ้นในเขตห่างไกลโครงการของบริษัทได้

ใบอนุญาตประกอบกิจการโรงงาน ลำดับที่ 101 และ รายงานผลกระทบต่อสิ่งแวดล้อม

ใบอนุญาตลำดับที่ 101
ที่ได้รับจากกรมส่งเสริมอุตสาหกรรมและความเห็นชอบในรายงานผลกระทบต่อสิ่งแวดล้อมจากสำนักงานนโยบายสิ่งแวดล้อม
เป็นใบอนุญาต/ความเห็นชอบที่ไม่มีข้อจำกัดเรื่องระยะเวลาและไม่ต้องต่ออายุ แต่มีเงื่อนไขที่สำคัญ
2 ประการ คือ

1.  โครงการจะต้องตั้งอยู่ที่ทำการของโครงการในปัจจุบัน (จังหวัดสระแก้ว)

2.  ปฏิบัติตามมาตรการที่บริษัทได้รายงานไว้ในรายงานผลกระทบต่อสิ่งแวดล้อม

การได้รับการส่งเสริมการลงทุน ( BOI )

บริษัทได้รับสิทธิพิเศษ จากการที่ได้รับการส่งเสริมการลงทุนตามพระราชบัญญัติส่งเสริมการลงทุน
พ.ศ. 2520 โดยสังเขปดังต่อไปนี้

1.  ตามมาตรา 31 วรรคหนึ่ง ให้ได้รับยกเว้นภาษีเงินได้นิติบุคคล
    สำหรับกำไรสุทธิที่ได้จากการประกอบกิจการ ที่ได้รับการส่งเสริมรวม มีกำหนดเวลา 8 ปี
    นับแต่วันเริ่มมีรายได้จากการประกอบกิจการนั้น เมื่อวันที่ 6 ธันวาคม 2545

2.  ตามมาตรา 28 ให้ได้รับยกเว้นอากรขาเข้า
    สำหรับเครื่องจักรตามที่คณะกรรมการพิจารณาอนุมัติ

3.  ตามมาตรา 34 ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับยกเว้นภาษีเงินได้นิติบุคคลตามมาตรา 31
    ไปรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้น

4.  มาตรา 35 (3)
    ให้ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุน
    นอกเหนือไปจากการหักค่าเสื่อมราคาตามปกติ

แผนพัฒนาโครงการ (ขนาดของโครงการเมื่อเปิดเต็มที่)

ตามแผนพัฒนาโครงการที่ได้ยื่นเสนอต่อสำนักงานนโยบายสิ่งแวดล้อม
บริษัทจะมีความสามารถในการรองรับกากอุตสาหกรรมที่เป็นอันตราย 1.88 ล้านตัน
และที่ไม่เป็นอันตราย 4.11 ล้านตัน โดยมีสิ่งระบบสาธารณูปโภค โดยสรุปดังนี้

-   หลุมฝังกลบอย่างปลอดภัย

-   หลุมฝังกลบสุขาภิบาล

-   ระบบบำบัดน้ำเสียชีวะภาพ

-   ระบบปรับเสถียรภาพและทำให้แข็งตัว

-   บ่อฝัง & กักเก็บน้ำฝน

ในการให้บริการฝังกลบกากอุตสาหกรรม บริษัทจะก่อสร้างหลุมฝังกลบอย่างปลอดภัย
และฝังกลบสุขาภิบาล อย่างละ 1 หลุมซึ่งสามารถรองรับกากอุตสาหกรรมได้ตั้งแต่
350,000-1,500,000 ตัน (ขึ้นอยู่กับขนาดหลุมฝังกลบ) และฝังกลบจนกว่าจะเต็มหลุม จึงค่อยๆ
ทยอยก่อสร้างหลุมต่อๆ ไปจนเต็ม

3.2 การตลาดและภาวะการแข่งขัน

ปริมาณกากอุตสาหกรรมเพิ่มขึ้นประมาณร้อยละ 6 ต่อปี

จากข้อมูลของกรมโรงงานอุตสาหกรรม ปี 2543
ประเทศไทยมีปริมาณกากอุตสาหกรรมแบบที่เป็นอันตราย 1.24 ล้านตัน/ปี
ส่วนกากอุตสาหกรรมแบบที่ไม่เป็นอันตรายประมาณ 3 ล้านตัน/ปี และมีการเติบโตโดยรวม
คาดว่าจะเพิ่มขึ้นประมาณร้อยละ 6 ต่อปี เมื่อเทียบโดยดัชนีผลผลิตภาคอุตสาหกรรม
ซึ่งขยายตัวเพิ่มขึ้นร้อยละ 12.3 ในปี 2546 และการบริโภคภายในประเทศขยายตัวเพิ่มขึ้น
ประมาณร้อยละ 5-7

ปริมาณกากอุตสาหกรรมที่ส่งให้บริษัทกำจัดจะเพิ่มมากขึ้น

นอกจากนี้ จากข้อมูลของ Japan International Corporation Agency (“JICA”)
ซึ่งทำการวิจัยและสำรวจโรงงานอุตสาหกรรมในประเทศไทยจำนวนประมาณ 200 รายสรุปได้ว่า
ปริมาณของเสียและกากอุตสาหกรรมที่ถูกกำจัดอย่างไม่ถูกต้องจำนวนมาก สูงถึงร้อยละ 35
และร้อยละ 16 ของกากอุตสาหกรรมแบบที่เป็นอันตรายและไม่เป็นอันตรายทั้งหมด

[]

จากข้อมูลของกรมโรงงานอุตสาหกรรมและ JICA

การฝังกลบภายในโรงงานและการกำจัดที่ไม่ถูกต้องมีแนวโน้มที่จะลดลงเนื่องจาก

1.  จำนวนผู้ให้บริการบำบัดกากอุตสาหกรรมมีจำนวนเพิ่มขึ้นจำนวน 1 ราย เป็น 2 รายในปี
    2546 กล่าวคือ ก่อนปี 2546
    มีผู้ประกอบการกำจัดและบำบัดกากอุตสาหกรรมในประเทศอยู่เพียงรายเดียวคือ บริษัท
    บริหารและพัฒนาเพื่อการอนุรักษ์สิ่งแวดล้อม จำกัด (มหาชน) หรือ (“GENCO”)
    ต่อมาบริษัทได้เริ่มดำเนินการในเดือนมีนาคม 2546
    ทำให้มีการเพิ่มปริมาณการให้บริการที่สูงขึ้นและมีลูกค้าใหม่จำนวนมากหันมาใช้บริการกำจัดและบำบัดกากอุตสาหกรรมที่ถูกต้องกับผู้ให้บริการมากขึ้น
    ในปัจจุบัน มีผู้ได้รับอนุญาตประกอบกิจการลำดับที่ 101 เป็นจำนวน 5 ราย
    ซึ่งเป็นบริษัทที่จัดตั้งขึ้นเพื่อให้บริการกำจัดและบำบัดกากอุตสาหกรรมโดยเฉพาะอยู่ 2 ราย คือ
    บริษัท เอง และ GENCO เท่านั้น ที่ได้รับอนุญาตให้บำบัดกากอุตสาหกรรมด้วยวิธีฝังกลบ

2.  กรมโรงงานอุตสาหกรรมมีนโยบายจะเข้มงวดกับการกำจัดของเสียจากโรงงานอุตสาหกรรม
    โดยอยู่ในระหว่างการออกกฎระเบียบข้อบังคับให้โรงงานอุตสาหกรรมบำบัดของเสียอย่างถูกวิธี
    โดยเฉพาะการส่งมาบำบัดที่โครงการบำบัดกากอุตสาหกรรมที่ได้รับอนุญาต
    โดยจะตั้งเป็นเงื่อนไขของการต่อใบอนุญาตโรงงาน

3.  จากการแข่งขันที่สูงขึ้นในกลุ่มผู้ให้บริการกำจัดและบำบัดกากอุตสาหกรรมในปัจจุบัน
    ทำให้มีการแข่งขันราคา ซึ่งจะทำให้มีโรงงานที่หันมาใช้บริการที่ถูกต้องมากขึ้นอีก

ปริมาณกากอุตสาหกรรมและการเติบโต

[]

หมายเหตุ จากข้อมูลของกรมควบคุมมลพิษ

การกำจัดกากอุตสาหกรรม

ตามพระราชบัญญัติโรงงานอุตสาหกรรม พ.ศ.2535
บริษัทที่ให้บริการกำจัดและบำบัดกากอุตสาหกรรม
จะต้องได้รับใบอนุญาตจากกรมโรงงานอุตสาหกรรม
กระทรวงอุตสาหกรรมและต้องจัดทำรายงานผลกระทบต่อสิ่งแวดล้อม (Environmental Impact
Assessment หรือ “EIA.”) เพื่อขอความเห็นชอบต่อสำนักงานนโยบายสิ่งแวดล้อม
รวมถึงการจัดทำประชาพิจารณ์ต่อประชาชนรอบๆพื้นที่โครงการอีกด้วย
หากมีการขยายพื้นที่โครงการผู้ประกอบการจะต้องจัดทำรายงาน EIA อีกครั้ง
และหากบริษัทจัดทำโครงการใหม่ในพื้นที่อื่นผู้ประกอบการจะต้องจัดทำรายงาน EIA
และขอใบอนุญาตโรงงานลำดับที่ 101 และ 105 อีกครั้งด้วย

 ใบอนุญาตเพื่อบำบัดกากอุตสาหกรรม ปัจจุบันมี 3 ประเภท ได้แก่

-   ใบอนุญาตโรงงานลำดับที่ 101 สำหรับการคัดแยกและ/หรือฝังกลบของเสียแบบที่เป็นอันตราย
    และแบบไม่เป็นอันตราย

-   ใบอนุญาตโรงงานลำดับที่ 105 สำหรับการคัดแยกและ/หรือฝังกลบของเสียแบบที่ไม่

  เป็นอันตราย

-   ใบอนุญาตโรงงานลำดับที่ 106 สำหรับการนำของเสียมาใช้ประโยชน์ใหม่ (Recycle)

  ปัจจุบันโครงการ/ผู้บำบัดกากอุตสาหกรรมที่ได้รับอนุญาตจากกรมโรงงาน แบ่งเป็น 3 กลุ่ม ได้แก่

1.  กลุ่มโรงงานปูนซีเมนต์ : จะรับกากประเภทสารละลาย (Solvent)
    ซึ่งโรงงานสามารถใช้เป็นเชื้อเพลิงทดแทนหรือวัตถุดิบทดแทนได้เท่านั้น
    และไม่ส่งผลกระทบต่อการผลิตปูนซีเมนต์ซึ่งเป็นธุรกิจหลัก
    ลักษณะการกำจัดจะเป็นการเผาที่อุณหภูมิสูงและไม่เหลือเถ้าภายหลัง
    กลุ่มโรงงานปูนซีเมนต์ไม่ถือว่าเป็นคู่แข่งโดยตรงของบริษัทเพราะมีกากอุตสาหกรรมน้อยชนิดที่สามารถนำไปเผาในเตาของโรงงานปูนซีเมนต์ได้
    และธุรกิจกำจัดกากอุตสาหกรรมไม่ใช่ธุรกิจหลักของโรงงานปูนซีเมนต์

2.  กลุ่มที่นำของเสียมาใช้ประโยชน์ใหม่ : จะรับกากประเภทสารละลาย (Solvent)
    บางประเภท เช่น น้ำมันหล่อลื่น โดยจะนำมากลั่นเพื่อนำไปใช้ประโยชน์ใหม่

3.  กลุ่มโครงการกำจัดกากแบบฝังกลบ : จะนำกากอุตสาหกรรมไปปรับเสถียรภาพ
    ทำให้เป็นของแข็ง
    และนำไปฝังกลบในชั้นใต้ดินตามวิธีการที่ผ่านการอนุญาตจากกรมโรงงานและเป็นไปตาม EIA

ผู้ประกอบการในอุตสาหกรรม

ปัจจุบันผู้ประกอบการในอุตสาหกรรม มีทั้งสิ้น 12 ราย โดยมีผู้ที่อยู่ที่อุตสาหกรรมเดียวกับบริษัท 1
ราย ได้แก่ บริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน) หรือ GENCO
สำหรับกลุ่มปูนซีเมนต์ไม่ใช่คู่แข่งของบริษัท
เนื่องจากมีกากอุตสาหกรรมน้อยชนิดที่สามารถนำไปเผาในเตาของโรงงานปูนซีเมนต์ได้
และธุรกิจกำจัดกากอุตสาหกรรมไม่ใช่ธุรกิจหลักของโรงงานปูนซีเมนต์

+----------------------------+------+---------------------------+------+
| กากอุตสาหกรรมอันตราย         | ใบอ  | กากอุตสาหกรรมไม่อันตราย      | ใบอ  |
|                            | นุญาต |                           | นุญาต |
+----------------------------+------+---------------------------+------+
| กลุ่มฝังกลบ                   | 101  | กลุ่มฝังกลบ                  | 105  |
|                            |      |                           |      |
| 1. บมจ. โปรเฟสชั่นแนล เวสต์   | 101  | 1. บมจ. โปรเฟสชั่นแนล เวสต์  | 105  |
| เทคโนโลยี (1999)            |      | เทคโนโลยี (1999)           |      |
|                            |      |                           | 105  |
| ที่ตั้ง : จังหวัดสระแก้ว เนื้อที่ 414 |      | ที่ตั้ง : จังหวัดสระแก้ว เนื้อที่    |      |
| ไร่                         |      | 414 ไร่                    | 105  |
|                            |      |                           |      |
| 2.บมจ.บริหาร                |      | 2.บมจ.บริหารแ              | 105  |
| และพัฒนาเพื่อการอนุรักษ์สิ่งแวดล้อม |      | ละพัฒนาเพื่อการอนุรักษ์สิ่งแวดล้อม |      |
| (GENCO)                    |      | (GENCO)                   |      |
|                            |      |                           |      |
| ที่ตั้ง :                      |      | ที่ตั้ง :                     |      |
|                            |      |                           |      |
| นิคมอุตสาหกรรมมาบตาพุต        |      | นิคมอุตสาหกรรมมาบตาพุต       |      |
| จังหวัดระยอง เนื้อที่ 138.5ไร่    |      | จังหวัดระยอง เนื้อที่ 138.5ไร่   |      |
|                            |      |                           |      |
| นิคมศูนย์แสมดำ จังหวัดราชบุรี     |      | นิคมศูนย์แสมดำ จังหวัดราชบุรี    |      |
| เนื้อที่ 500 ไร่                |      | เนื้อที่ 500 ไร่               |      |
|                            |      |                           |      |
|                            |      | 3. บจก. อีสเทิร์น            |      |
|                            |      | ซีบอร์ดเอนไวรอนเมนทอล       |      |
|                            |      | คอมเพล็ก                   |      |
|                            |      |                           |      |
|                            |      | ที่ตั้ง : จังหวัดชลบุรี           |      |
|                            |      |                           |      |
|                            |      | 4. บมจ. โซ้วกิมฮวด          |      |
|                            |      | ดิซโพสเวซท์ (1999)          |      |
|                            |      |                           |      |
|                            |      | ที่ตั้ง : จังหวัดเพชรบูรณ์        |      |
|                            |      |                           |      |
|                            |      | 5. บมจ. เบตเตอร์ เวิลด์ กรีน  |      |
|                            |      |                           |      |
|                            |      | ที่ตั้ง : จังหวัดสระบุรี          |      |
+----------------------------+------+---------------------------+------+
| กลุ่มเตาเผา                  | 101  | กลุ่มเตาเผา                 | 105  |
|                            |      |                           |      |
| 3. กลุ่มบมจ. ปูนซีเมนต์ไทย      | 101  | 6. บจก. บ้านแพนเอ็นจิเนียริ่ง   | 105  |
|                            |      | แอนด์ โฮลดิ้ง                |      |
| 4. บมจ. ทีพีไอโพลีน           | 101  |                           | 105  |
|                            |      | 7. บมจ. สวนอุตสาหกรรมโรจนะ |      |
| 5. บมจ. ปูนซีเมนต์นครหลวง     |      |                           | 105  |
|                            |      | 8. บจก.                   |      |
|                            |      | ที่ดินอุตสาหกรรมเครือซีเมนต์ไทย  |      |
|                            |      |                           |      |
|                            |      | 9. บจก. ระยองที่ดินอุตสาหกรรม |      |
+----------------------------+------+---------------------------+------+

3.3 กลยุทธ์ในการแข่งขัน

  1. การใช้กลยุทธ์ทางราคาที่เหมาะสม

  เนื่องจากบริษัทเริ่มประกอบกิจการเมื่อเดือนมีนาคม 2546
  บริษัทจึงได้ใช้นโยบายตั้งราคาเป็นอัตราส่วนต่อต้นทุน
  แต่ด้วยต้นทุนที่ต่ำกว่ามากจึงมีผลทำให้ราคาค่าบริการของบริษัทที่ต่ำกว่าคู่แข่ง

  อีกทั้งเนื่องจากที่ดินของโครงการศูนย์บริหารจัดการทรัพยากรสิ่งแวดล้อม จ.สระแก้ว
  เป็นที่ดินผืนใหญ่ที่โครงการฯ ซื้อตรงจากชาวบ้านในพื้นที่ ทำให้ต้นทุนในเรื่องที่ดินค่อนข้างถูก
  ซึ่งจะแตกต่างจากการเช่าที่ดินในนิคมอุตสาหกรรมเพื่อทำหลุมฝังกลบ (ในกรณีของคู่แข่ง)
  เป็นอย่างมาก เนื่องจากการซื้อที่ดินด้วยต้นทุนที่ต่ำเป็นการลงทุนในครั้งแรกเพียงครั้งเดียว
  ส่วนการเช่า (ในอัตราที่สูงกว่าการซื้อ) จะต้องจ่ายทุก ๆ ปี
  ประกอบกับการแบ่งการลงทุนออกเป็นระยะ (PHASE)
  ตามการวางแผนการตลาดจริงทำให้สามารถควบคุมการลงทุนให้อยู่ในวงจำกัดได้ส่งผลให้โครงการสามารถควบคุมต้นทุนในการลงทุนซึ่งถือเป็นต้นทุนคงที่ได้เป็นอย่างดี
  ทำให้โครงการมีความยืดหยุ่นในการกำหนดราคาค่าบริการเพื่อเสนอเป็นทางเลือกกับโรงงานลูกค้าได้มาก
  อาทิ เช่น

-   การเสนอราคาแบบ Progressive Price ตามปริมาณกากที่เพิ่มขึ้น โดยค่าบริการจะลดลง

-   การทำ Long Term Contract
    โดยเสนอราคาค่าบำบัดที่ถูกลงแลกกับสัญญาที่มีระยะเวลายาวขึ้นเป็น 2 – 3 ปี
    โดยโครงการจะได้ประโยชน์ในการสร้างฐานลูกค้าได้เพิ่มมากขึ้นและมีจำนวนที่แน่นอน
    ทำให้สามารถวางแผนในการปฏิบัติงานได้และการลงทุนได้แม่นยำขึ้น

2. การสร้างสัมพันธ์ไมตรีที่ดีกับลูกค้าและสาธารณชน

  เนื่องจากบริษัทฯ เป็นผู้ให้บริการรายใหม่ การประชาสัมพันธ์ข้อมูลการให้บริการของบริษัท
  จึงเป็นสิ่งสำคัญซึ่งสามารถทำได้ดังนี้

-   การจัดสัมมนาเพื่อแนะนำบริษัทฯ

    -   นิคมอุตสาหกรรม : บริษัทฯ จะได้ประสานงานกับนิคมอุตสาหกรรมแต่ละแห่ง
        เพื่อขอใช้สถานที่ และเชิญโรงงานในนิคมอุตสาหกรรมเข้าร่วมสัมมนา

    -   อุตสาหกรรมจังหวัด : บริษัทฯ จะได้ประสานกับนิคมอุตสาหกรรมจังหวัดแต่ละจังหวัด

-   การเข้าร่วมนิทรรศการทางวิชาการและสิ่งแวดล้อม

-   การมีส่วนร่วมในการประชุมทางวิชาการของภาคราชการ
    ด้วยการเสนอตัวเพื่อเป็นผู้อภิปรายในบทบาทของผู้ให้บริการกำจัดกากอุตสาหกรรม

-   ประชาสัมพันธ์ให้ประชาชนในพื้นที่เข้าใจลักษณะการดำเนินการของโครงการ

  3. การให้บริการที่ได้มาตรฐานและมีประสิทธิภาพ

  โดยบริษัทจะมุ่งเน้นการกำจัดกากอุตสาหกรรมที่มีมาตรฐานเทียบเท่ากับ EU และสหรัฐอเมริกา
  และมีวิธีบำบัดอย่างถูกต้อง จึงไม่ก่อให้เกิดปัญหาภายหลัง
  นอกจากนี้บริษัทจะมุ่งเน้นการสร้างความเชื่อมั่นและความพึงพอใจให้กับลูกค้า
  เช่นการรักษาคำสัญญาการตรงต่อเวลา และการทำงานด้วยความรวดเร็ว

4. การดำเนินการให้ได้มาตรฐานสากล

  เพื่อให้การดำเนินกิจการของโครงการเป็นไปอย่างได้มาตรฐานสากลและอนุรักษ์สิ่งแวดล้อม
  ทางโครงการจึงกำหนดแผนในการจัดทำระบบมาตรฐานดังนี้

-   ISO9001
    เพื่อสร้างมาตรฐานระบบการจัดการเรื่องคุณภาพการให้บริการในธุรกิจการบำบัดและกำจัดกากอุตสาหกรรม
    บริษัทได้ผ่านการตรวจสอบจากหน่วยงานด้านคุณภาพดังกล่าวแล้ว
    และคาดว่าจะได้รับการรับรองมาตรฐาน ISO9001 ในไตรมาสที่ 1 ปี 2548

-   ISO 14001
    เพื่อสร้างมาตรฐานระบบการจัดการสิ่งแวดล้อมของศูนย์บริการการจัดการทรัพยากรสิ่งแวดล้อม
    จังหวัดสระแก้ว บริษัทคาดว่าจะได้รับการรับรองมาตรฐาน ISO14001 ภายในไตรมาสที่ 3 ปี
    2548

-   ISO 18000
    เพื่อสร้างมาตรฐานระบบการจัดการด้านความปลอดภัยและอาชีวอนามัยของศูนย์บริหารการจัดการทรัพยากรสิ่งแวดล้อม
    จังหวัดสระแก้ว บริษัทมีเป้าหมายในการได้รับรองมาตรฐาน ISO18000 ในปี 2548 - 2549

-   ISO 17025 เพื่อสร้างมาตรฐานในขั้นตอนการวิเคราะห์ของห้องปฏิบัติการทดลอง
    ของศูนย์บริการการจัดการทรัพยากรสิ่งแวดล้อม จังหวัดสระแก้ว
    บริษัทมีเป้าหมายในการได้รับรองมาตรฐาน ISO17025 ในปี 2548 - 2549

  บริษัทย่อย หรือ WE ได้รับการรับรองมาตรฐาน ISO 14001 แล้ว

  5. การประสานงานอย่างใกล้ชิดกับหน่วยงานราชการ

เนื่องจากธุรกิจการให้บริการบำบัดและกำจัดกากอุตสาหกรรมจำเป็นต้องมีการประสานงานอย่างใกล้ชิดกับหน่วยงานราชการซึ่งกำกับดูแล
ซึ่งได้แก่

-   กรมโรงงานอุตสาหกรรม กระทรวงอุตสาหกรรม

-   การนิคมอุตสาหกรรมแห่งประเทศไทย

-   สำนักงานนโยบายและแผนสิ่งแวดล้อม

-   กรมควบคุมมลพิษ

หน่วยงานเหล่านี้จะเข้าตรวจสอบ/เยี่ยมชมโครงการของบริษัทสม่ำเสมอ โดยมีความถี่ตั้งแต่ 1-2
เดือนต่อครั้ง สำหรับกรมโรงงานอุตสาหกรรมและสำนักงานนโยบายและแผนสิ่งแวดล้อม ถึง 1
ปีต่อครั้ง สำหรับการนิคมอุตสาหกรรมแห่งประเทศไทยและกรมควบคุมมลพิษ บริษัทฯ
จึงได้จัดตั้งฝ่ายรัฐสัมพันธ์ (Government Affair)
ขึ้นมาเพื่อประสานความร่วมมือกับหน่วยงานดังกล่าว โดยดูแลเรื่องต่าง ๆ ดังนี้

-   เข้าร่วมกิจกรรมของหน่วยงานทั้ง 4 เพื่อก่อให้เกิดความเข้าใจและความสัมพันธ์อันดี

-   การประชุมเพื่อการติดตามผลการดำเนินงานของบริษัทฯ หน่วยงาน ทั้ง 4 หน่วยงาน

-   การขอความช่วยเหลือจากหน่วยงานทั้ง 4
    ในเรื่องการตรวจติดตามและควบคุมการจัดส่งเพื่อการบำบัดกากอุตสาหกรรมของโรงงานผู้ประกอบการให้เป็นไปอย่างถูกต้องตามกฎหมายและคำนึงถึงสิ่งแวดล้อม

ตั้งแต่เริ่มการดำเนินการมา
บริษัทไม่เคยได้รับการร้องเรียนหรือตรวจสอบมีปัญหากับหน่วยราชการใดที่มีผลอย่างเป็นสาระสำคัญต่อการดำเนินการของบริษัท

3.4 นโยบายราคา

เนื่องจากบริษัทมีต้นทุนที่ดินและต้นทุนโดยรวมที่ต่ำกว่าคู่แข่ง
บริษัทจึงมีข้อได้เปรียบในการเสนอราคาที่ถูกกว่าแก่ลูกค้าของบริษัท
ซึ่งบริษัทยังรักษาระดับอัตรากำไรขั้นต้นที่ดีได้อยู่ ณ ขณะนี้
บริษัทใช้นโยบายราคาแบบอัตราส่วนต่อต้นทุน
และกำหนดราคาให้ลูกค้าเพื่อจูงใจให้ลูกค้านำกากอุตสาหกรรมมากำจัดในระบบมากขึ้นเพื่อลดผลเสียต่อสภาพแวดล้อมโดยรวมของประเทศ
และขยายตลาดให้ลูกค้า

ในการเสนอราคาต่อลูกค้าบริษัทจะมีการให้ราคาเดิมในระยะเวลา 3-6
เดือนโดยประมาณสำหรับลูกค้าที่ไม่มีสัญญาระยะยาว
และมีการให้ราคาเดิมหรือมีการให้ราคาต่อตันที่ลดลงหากบริษัทมีการทำสัญญาระยะยาวกับลูกค้า

3.5 ช่องทางการจัดจำหน่าย

การดำเนินงานด้านการตลาดจะดำเนินการผ่านบริษัทย่อย คือ WE
โดยทีมงานของบริษัทย่อยจะติดต่อกับลูกค้าโดยตรง โดยมีทีมงานด้านการตลาด
ซึ่งประกอบด้วยทีมงานด้านขายและพนักงานลูกค้าสัมพันธ์
ทีมแบ่งตามเขตพื้นที่ที่ได้บริการแก่กลุ่มลูกค้าเป้าหมายและทีมงานโครงการพิเศษที่ให้บริการเฉพาะโรงงานที่มีผู้ถือหุ้นเป็นชาวญี่ปุ่นอีกด้วย
อีกทั้งยังมีการแต่งตั้งตัวแทนที่มีความสัมพันธ์อันดีกับลูกค้าตามเขตต่าง ๆ
เพื่อดำเนินการขนส่งกากจากลูกค้ามาที่บริษัท

3.6 ลูกค้าเป้าหมาย

กลุ่มลูกค้าเป้าหมายหลัก ได้แก่ ลูกค้าในเขตภาคกลางและภาคตะวันออก รองลงไปได้แก่
ภาคเหนือและภาคอื่นๆ ทั้งนี้ บริษัทได้แบ่งกลุ่มลูกค้าเป็น 2 ประเภท ดังนี้

1. กลุ่มที่ตั้งอยู่ในนิคมอุตสาหกรรม :

ลูกค้ากลุ่มนี้จะเป็นโรงงานขนาดกลางถึงใหญ่ มีกากอุตสาหกรรมหลากหลายชนิด
มีการจัดการกากอุตสาหกรรมที่เป็นระบบ ได้แก่ การมีทีมงานชัดเจน,
มีระบบเอกสารและการอนุญาตนำกากอุตสาหกรรมออกนอกโรงงานอย่างมีขั้นตอน,
มีการควบคุมดูแลให้ถูกต้องตามกฎหมายและคำนึงถึงสิ่งแวดล้อม ลูกค้าในกลุ่มนี้ได้แก่

-   อุตสาหกรรมยานยนต์

-   อุตสาหกรรมชิ้นส่วนยานยนต์

-   อุตสาหกรรมถลุงโลหะ

-   อุตสาหกรรมเคมี

-   อุตสาหกรรมสี

-   อุตสาหกรรมฟอกย้อม

-   อุตสาหกรรมแก้วและกระจก

-   อุตสาหกรรมสิ่งทอ

2. กลุ่มที่ตั้งอยู่นอกนิคมอุตสาหกรรม

ลูกค้ากลุ่มนี้เป็นโรงงานขนาดเล็ก – กลาง และขนาดใหญ่ มีกากอุตสาหกรรมหลากหลายชนิด
ตั้งอยู่ในเขตกรุงเทพฯ และปริมณฑล ซึ่งมีความสะดวกด้านการขนส่ง
กลุ่มโรงงานเหล่านี้อยู่ในความดูแลของกรมโรงงานอุตสาหกรรม
นอกจากนี้ยังมีลูกค้าที่เป็นหน่วยงานรัฐบาลและรัฐวิสาหกิจ ได้แก่ ห้องปฏิบัติการทดลอง
ของหน่วยราชการ, มหาวิทยาลัย และการไฟฟ้าฝ่ายผลิตแห่งประเทศไทย

ในปี 2547 รายได้จากกลุ่มลูกค้าของบริษัทสามารถแยกตามประเภทอุตสาหกรรมได้ดังนี้

[]

มูลค่าลูกค้ารายใหญ่ 10 รายแรก มีสัดส่วนต่อยอดรายได้รวมของบริษัท เท่ากับร้อยละ28
ของรายได้ทั้งหมดของบริษัท

3.7 การจัดหาผลิตภัณฑ์หรือบริการ

1. กำลังการผลิตและปริมาณการให้บริการ

ตั้งแต่บริษัทได้เริ่มดำเนินการเมื่อเดือนมีนาคม 2546
บริษัทได้มีกำลังการผลิตและปริมาณการผลิตดังนี้

  []หมายเหตุ : กำลังการผลิตคิดวันทำงานเท่ากับ 330 วันต่อปีทำงาน วันละ 8 ชั่วโมง

  * คำนวณจากความสามารถในการให้บริการสูงสุดของอาคารปรับเสถียรในปัจจุบัน(1 อาคาร)
  คือ 250 ตัน/วัน ในอนาคตเมื่อปริมาณกากอุตสาหกรรมเข้าสู่โครงการเพิ่มขึ้น
  บริษัทมีโครงการจะเพิ่มอาคารปรับเสถียรอีก 1 อาคาร ซึ่งจะสามารถจะให้บริการได้ เท่ากับ
  500 ตัน/วัน ซึ่งเท่ากับกำลังการผลิตที่รายงานไว้ใน EIA

  ** คำนวณจากความสามารถในการให้บริการสูงสุดของบริษัท เช่น ปริมาณรถบรรทุก
  การชั่งน้ำหนัก การตรวจสอบจากห้องปฏิบัติการ ฯลฯ ซึ่งเท่ากับกำลังการผลิตที่รายงานไว้ใน
  EIA

2. ที่ดิน

โครงการบำบัดกากอุตสาหกรรมของบริษัทตั้งอยู่บนที่ดินเนื้อที่ 917 ไร่ ตั้งอยู่ที่ หมู่4 บ้านหนองมะอึ
ตำบลโนนหมากเค้า อำเภอวัฒนานคร จังหวัดสระแก้ว ลักษณะทั่วไปของที่ดินมีดังนี้

- ไม่มีชุมชนหลักอยู่ในรัศมี 3 กิโลเมตร จากพื้นที่โครงการ

- อยู่ห่างจากถนนสายหลัก (ทางหลวงแผ่นดินหมายเลข 33) 6.5 กิโลเมตร

- อยู่สูงจากระดับน้ำทะเล 44 – 52 เมตร และห่างจากชายทะเลฝั่งตะวันออก 150 กิโลเมตร

- ไม่ปรากฏน้ำท่วมในพื้นที่โครงการในรอบ 100 ปี

- สภาพพื้นที่ทั้งหมดตรงกับข้อกำหนดของกรมควบคุมมลพิษ
กรมโรงงานอุตสาหกรรมและข้อกำหนดของ U.S. Environmental Protection Agency
(“EPA”)

จากปริมาณที่ดินดังกล่าวสามารถรองรับกากอุตสาหกรรมได้ประมาณ 6 ล้านตัน หากคำนวณ ณ
ขีดความสามารถสูงสุดของโครงการที่ได้ศึกษาไว้ EIA (ในพี้นที่หลุมฝังกลบ 233 ไร่) คือ
ปริมาณกำจัดกากอุตสาหกรรมอันตราย 500 ตัน/วัน และกากอุตสาหกรรมไม่เป็นอันตราย 1,000
ตัน/วัน โดยให้เวลากำการ 320 วันต่อปี บริษัทจะใช้ที่ดินเพื่อการฝังกลบได้เท่ากับ 11 ปี (ที่มา :
รายงานผลกระทบต่อสิ่งแวดล้อม มกราคม 2545)
อย่างไรก็ตามบริษัทได้ประเมินว่าปริมาณกากอุตสาหกรรมที่เข้าโครงการจะมีปริมาณเฉลี่ยอยู่ในระดับ
200,000-250,000 ตันต่อปี ซึ่งจะใช้ที่ดินเพื่อการฝังกลบได้ 24-30 ปี สำหรับพื้นที่โครงการ EIA
หากรวมกับที่ดินที่ซื้อเพิ่มเติมอีก 503 ไร่ ในปี 2547 โครงการอาจรองรับได้ถึง 75-90 ปี
(ที่ดินใหม่จะต้องทำการศึกษาผลกระทบสิ่งแวดล้อมใหม่ EIA ซึ่งคาดว่าจะได้รับการอนุมัติ
เนื่องจากเป็นพื้นที่ดินบริเวณเดียวกัน)

แผนฝังแสดงที่ตั้งโครงการประกอบตามเอกสารแนบ

3. วัตถุดิบ

ในการบำบัดกากอุตสาหกรรมประเภทฝังกลบจะใช้วัตถุดิบที่สำคัญ ได้แก่ แผ่นวัสดุปูพื้น (PVC
Sheet) และเคมีภัณฑ์ที่ใช้ในการปรับเสถียรภาพและทำให้เป็นก้อนแข็ง
ซึ่งใช้เฉพาะกากอุตสาหกรรมที่เป็นอันตราย เคมีภัณฑ์เหล่านี้ ได้แก่ ปูนซีเมนต์, ปูนขาว
และสารเคมีต่าง ๆ เช่น โซเดียมซิลไฟด์ (Na₂S) , โซเดียมไฮโปคลอไรด์ (NaOCI),
เฟอร์รัสซัลเฟต (Fe₂SO₄) และไฮโดรเจนเปอร์ออกไซด์ (H₂O₂)
วัสถุดิบทุกประเภทสามารถจัดซื้อได้จากผู้จำหน่ายในประเทศซึ่งมีจำนวนหลายราย

สัดส่วนของต้นทุน

ในปี 2547 บริษัทมีสัดส่วนของต้นทุนคิดโดยประมาณเป็น ค่าขนส่งประมาณ 43 %
(ซึ่งบริษัทจะให้ลูกค้าเป็นผู้รับผิดชอบค่าใช้จ่ายส่วนนี้) ค่าเสื่อมของสินทรัพย์ประมาณ 21 %
ค่าจ้างพนักงานประมาณ 16 % ค่าสารเคมีอื่นๆ ประมาณ 7 % ค่าน้ำมันเชื้อเพลิงประมาณ 3 %
และค่าใช้จ่ายอื่นๆประมาณ 17 %

8.  ผลกระทบต่อสิ่งแวดล้อม

การกำหนดกองพื้นที่กันชน

บริษัทได้เห็นความสำคัญในการกำหนดพื้นที่กันชน (Buffer Zone)
เพื่อเป็นแนวป้องกันผลกระทบที่อาจเกิดขึ้นจากโครงการโดยเฉพาะฝุ่น, เสียง
และกลิ่นอันเป็นเหตุรบกวน แนวป้องกันดังกล่าวจะปลูกต้นไม้ 3 แถว เป็นแนวสลับฟันปลา
ต้นไม้ที่ปลูกจะเป็นต้นไม้ยืนต้น ซึ่งทางโครงการจะทำการตัดไม้เท่าที่จำเป็นในบริเวณต่างๆ
ตลอดจนทำการล้อมต้นไม้ใหญ่และเคลื่อนย้ายมาปลูกบริเวณ Buffer Zone
และบริเวณเกาะกลางถนนและพื้นที่จัดสวนภายในโครงการโดยไม่มีการทำลายแต่ประการใด

การตรวจสอบโดยผู้เชี่ยวชาญที่ได้รับอนุญาตจากกรมโรงงานอุตสาหกรรม

โครงการของบริษัทได้มีหน่วยงานจากภาครัฐมาตรวจสอบอย่างสม่ำเสมอ
ทั้งจากหน่วยงานระดับท้องที่คือ อุตสาหกรรมจังหวัดสระแก้ว
และจากหน่วยงานฝ่ายกลางคือกรมโรงงานอุตสาหกรรม และสำนักงานนโยบายและแผนสิ่งแวดล้อม
โดยหน่วยงานเหล่านี้จะเข้าประมาณ 1-2 เดือนต่อครั้ง ตั้งแต่เริ่มการดำเนินการมา
บริษัทไม่เคยมีปัญหากับหน่วยงานใดเป็นสาระสำคัญต่อการดำเนินการของบริษัท